***Acta***

**Lloc:** Biblioteca de l’Escola del Bruc.

**Hora:** 9:00 a 11:00 h.

**Classes assistents:** 5è i 6è classes A i B.

**Formadors:** Jenni Gallardo i David Serra.

**1. PRESENTACIÓ.**

*Objectius de la sessió:*

* Crear cartells divulgatius per fer una campanya de sensibilització a la població de Riells i Viabrea sobre civisme amb la posterior sessió on s’aniran a col·locar els cartells resultants als diferents edificis públics.
* Generar un clima de treball cooperatiu on els alumnes creïn els missatges a transmetre (a mode d’eslògans), així com el propi disseny dels cartells.
* Transmetre als alumnes nocions bàsiques sobre una campanya de sensibilització, tot reforçant el treball sobre el civisme realitzat durant les sessions anteriors.

**2. L’ACTIVITAT DE CREACIÓ DELS CARTELLS.**

S’ha desenvolupat en petits grups de treball (de 4 alumnes majoritàriament) per tal d’assegurar una bona comunicació entre ells i una actitud activa de tots ells, fomentant la repartició de rols i tasques a l’hora de dissenyar els eslògans i el disseny dels cartells de sensibilització.

Això ha significat un total de 10 grups per cada curs.

Abans de començar, se’ls hi ha explicat l’objectiu de la sessió, és a dir, que aquesta anava encaminada a preparar el material per fer una campanya de sensibilització sobre civisme cap a la població.

I per això, era necessari elaborar una sèrie de material, concretament cartells publicitaris, per poder-los penjar en els edificis públics i altres punts estratègics de la població per a que els veïns i visitants ho veiessin.

També se’ls ha comentat amb interès en què consisteix un cartell publicitari així com tots aquells elements que aquest tipus de cartells contenen:

* un eslògan potent, atractiu i amb el màxim contingut informatiu
* una o diverses imatges representatives del missatges
* altres elements identitaris de la naturalesa de l’acció, per exemple, el logotip del Consell d’Infants o del propi Ajuntament

La creació de l’eslògan és el que ha generat més dubtes, de manera que s’ha fet un incís a mode de reforç explicant les dues parts d’un eslògan; la primera part amb el missatge central i la segona part amb l’explicació (perquè) del missatge, donant el màxim significat i contingut. Juntament amb les explicacions i el recolzament donat durant la creació dels eslògans, s’ha fet una lectura en veu alta (per part dels alumnes) dels diferents cartells mostra que s’han penjat per l’aula, amb la intenció de donar-los certes pautes bàsiques per a la creació del seu cartell.

Se’ls hi ha demanat que escrivissin al voltant de 3 eslògans sobre actituds cíviques als alumnes de sisè, i 3 eslògans per grup sobre actituds incíviques als alumnes de cinquè.

Posteriorment han dissenyat el cartell, assessorant-los dels elements que habitualment apareixen en un cartell tipus, així com mostrant-los novament diferents exemples. Primerament s’han centrat en dibuixar la imatge central que volien representar en el seu cartell, mostrant aquí més facilitat que amb l’apartat anterior de l’eslògan. Posteriorment han completat el disseny amb ubicació dels altres elements complementaris com els logotips del Consell d’Infants o l’escut de l’Ajuntament.

Per finalitzar la sessió, tots els grups han presentat a la resta de la classe els seus eslògans i cartells. Posteriorment els han entregat als responsables qui els acabaran de configurar i preparar per ser penjats en la propera sessió.

Els emplacem per a la propera sessió, on anirem a penjar els cartells, pel proper dimecres dia 22 de maig.